ผิวหนังแบ่งเป็น 3 ชั้น ได้แก่อะไรบ้าง
ผิวหนัง (Human skin) คือ เนื้อเยื่อ/อวัยวะที่ห่อหุ้มอยู่ภายนอกสุดของร่างกาย มีหน้าที่หลักคือปกป้องไม่ให้มีสิ่งแปลกปลอมต่างๆ เข้าสู่ร่างกาย เช่น น้ำ ฝุ่นละออง สารเคมีต่างๆ แสงแดด เชื้อโรค ซึ่งผิวหนังจัดเป็นอวัยวะที่ใหญ่ที่สุดของร่างกาย

ผิวหนัง ศัพท์แพทย์ คือ ‘อินเท็กกูเมน(Integument)’, สาขาโรคผิวหนัง คือ ‘เดอร์มาโทโลยี (Dermatology)’, แพทย์ผิวหนัง คือ ‘เดอร์มาโทโลจีสต์(Dermatologist)’

ผิวหนังจัดเป็นอวัยวะ/เนื้อเยื่อที่เป็น เนื้อเยื่อบุผิว แบ่งเป็น 3 ชั้น ได้แก่

ก. ผิวหนังชั้นนอก (หนังกำพร้า): คือ ผิวหนังชั้นอยู่นอกสุดที่สัมผัสกับสิ่งแวดล้อมภายนอก มีความหนาขึ้นกับแต่ละตำแหน่งของผิวหนังทั่วไปประมาณ 0.5 มม.- 1.5 มม. เช่น หนังตาจะบางที่สุด และหนาที่สุดคือ ส้นเท้า เป็นชั้นที่ไม่มีหลอดเลือด ได้อาหารจากหลอดเลือดในชั้นหนังแท้ด้วยการซึมผ่าน ประกอบด้วยเซลล์หลัก 4 ชนิด คือ

- เซลล์สร้างสารเคอราติน ที่มีหน้าที่ป้องกันน้ำและสิ่งแปลกปลอมต่างๆ เข้าและออกจากร่างกายที่รวมถึงเชื้อโรค
- เซลล์สร้างเซลล์ใหม่ (เบซาล เซลล์): มีหน้าที่หลักคือสร้างเซลล์ทดแทนเซลล์เก่า ของผิวหนังที่หมดอายุและตายไป
- เซลล์สร้างเม็ดสี: หน้าที่คือ ทำให้ผิวมีสีต่างๆ และช่วยปกป้องผิวจากแสงแดด
- เซลล์ที่ชื่อ Merkel cell ซึ่งแพทย์เชื่อว่ามีหน้าที่รับความรู้สึกและการเคลื่อนไหวจากขน

ข. ผิวหนังชั้นใน(หนังแท้): อยู่ใต้ต่อหนังกำพร้า มีความหนาขึ้นกับตำแหน่งของผิวหนังเช่นกัน ทั่วไปประมาณ 0.6-3มม. ประกอบด้วยเนื้อเยื่อ/อวัยวะหลักคือ หลอดเลือด ระบบน้ำเหลือง รูขุมขน ต่อมเหงื่อ ต่อมสร้างไขมัน ต่อมสร้างกลิ่นตัว เส้นประสาท เซลล์สร้างเส้นใย เซลล์สร้างคอลลาเจน หน้าที่ของผิวชั้นนี้ คือ เป็นแหล่งอาหารของหนังกำพร้า, รับความรู้สึกต่างๆ, คงความนุ่ม และยืดหยุ่นของผิวหนัง

ค. ชั้นใต้ผิวหนัง: เป็นชั้นเนื้อเยื่อลึกสุดของผิวหนัง หลายท่านไม่นับเป็นผิวหนัง ประกอบด้วยเซลล์/เนื้อเยื่อไขมัน(เป็นประมาณ 50%ของเนื้อเยื่อไขมันทั้งหมดของร่างกาย), เซลล์สร้างคอลลาเจน, สร้างสารอีแลสติน, ที่ช่วยความยืดหยุ่น และนุ่มนวลของผิว, ปกคลุมผิวหนังจากกล้ามเนื้อ เอ็น กระดูก, ช่วยเก็บความร้อน คงความยืดหยุ่น และช่วยรับแรงกระแทก กล่าวคือ เป็นเบาะของผิวหนัง และยังมีเซลล์ช่วยจับกินสิ่งแปลกปลอมที่ผ่านผิวหนังเข้ามาในร่างกาย
Anatomy